Anu on õnnelik naine. Mitte ainult seepärast, et ta on kahe poja ema. Ega ka seetõttu, et ta oli 18  aastat õpetaja Tallinna Reaalkoolis ja Vanalinna Hariduskolleegiumis ja et tema armastus ja kirg oli tosin aastat alpinism ja kaljuronimine, mida ta harrastas koos oma rännukaaslastega, valdavalt 13-19aastaste õpilastega. Mitte ka seepärast, et mäed on olnud talle askeetluse, puhastumise õppetund. Ilma kõige selleta poleks ta ehk leidnud, mida otsis kogu oma teadliku elu.    Sünnikaart näitab ilmaletuleku põhjusi    "11 aastat tagasi hakkasin vastuseid otsides leidma  kõige enam äratundmisi esoteerilisest astroloogiast ehk hinge astroloogiast, mille õpetaja ja "sillalooja" on olnud Michael Robbins," tunnistab Anu. Esoteeriline astroloogia ehk sodiaagimärkide vaimne tähendus räägib astroloogiast hoopis tavapäratu nurga alt, läbi vaimse ja sügavama tähenduse.  Anu selgitust mööda näitab astroloogiline sünnikaart inimese olemuse sisemist struktuuri. Ta võimaldab heita pilku välismaailma kaosena tunduvatest sündmustest inimese Sisemise Õpetaja juurde. Iga inimese elu on  rännak kohtumisele iseenda tervikolemusega. Hinge astroloogia peidab endas teadmisi inimese ilmaletuleku põhjuste ja õppetükkide kohta.  Lapsena olid Anul lennukad unistused. "Unistasin saada kosmosegeoloogiks. Astroloogia tuli minu juurde juba aastal 1971, esimese Saturni opositsiooniga. Olin siis 14aastane. Avinurme põhikoolis oli meil seinaleht Horoskoop. Kust selline nimi, ei mäleta, ega siis sel ajal horoskoopidest suurt midagi teatud. Meid oli 5-6 tüdrukut, kelle ma endaga punti võtsin ja neis  astroloogiahuvi äratasin. Mäletan, et kirjutasime kirju Tõravere observatooriumi teadlastele, millele nad isegi vastasid. Kirjand, kelleks ma tahan saada, kandis toona pealkirja: "Kui ma oleksin kosmosegeoloog"," meenutab Anu oma noorusaega ja huvi astroloogia vastu.     Väline maailm kui peegel    Muidugi unustas Anu need "pisiasjad", mis meenusid talle alles Saturni teise vastasseisu aegu 1999. aastal, kui ta oli astroloogina lõpuks leidnud õpetaja ja sellise õpetuse,  mis sidus tervikuks kõik erinevad teeotsad, mida mööda ta astroloogiani ja temas sisalduvate vastuoksuste ühendamiseni oli püüdnud jõuda. Hinge astroloogia, A. A. Bailey vahendatud raamatud ja õpetaja Michael Robbins lõid silla kogemuste, teadmiste ja sisetunde sünteesiks.  "Igale küsimusele on vastused meis enestes. Väline maailm toimib kui peegel ja meie ise kutsume oma ellu sündmusi, et vabastada meis olevad takistused energia spontaansele ja vabale liikumisele. Sisemine harmoonia loob võimalused  külluslikuks ja loovaks eluks," kõneleb Anu.  Kuigi Anu on diplomeeritud geograaf, oli pärast Iisaku keskkooli lõpetamist neiu soov õppida kas geoloogiks, et saaks ilmas palju ringi rännata, või siis psühholoogiks. Mitte mingil juhul ei mõelnud ta õpetajaametist, sest tundis, et see pole tema kutsumus.  "Psühholoogia on mind kogu aeg huvitanud. Olin koolis raske iseloomuga laps, vaatasin inimestest läbi ja tunnetasin nende olemust. Mind ärritas, et täiskasvanud õpetasid üht, aga talitasid ise  teisiti. Mõtlesin siis igasuguseid trikke välja ja panin õpetajaid proovile. Geoloogia tähendas minu jaoks ka kivimeid. Kuid isa veenis mind, et geoloog pole tüdrukule sobiv amet, raske on peret luua," meenutab Anu.  Psühholoogiasse neiu õppima ei pääsenud ja ta loobus ka geoloogiast. Kuid viimane on jäänud Anu eluga seotuks, seda küll pigem sümboolses mõttes. Anu sõnul tähendab geoloogia sukeldumist asjade struktuuri uurimisse. "Struktuur on kõige alus. Olgu siis tegemist inimhinge või mineraaliga. Mida  autentsemalt me suudame oma sisemist struktuuri väljendada, seda õnnelikumad me oleme," kinnitab ta.  Geoloogia, eriti mineraalide maailm, on Anu meelest maagiline ja lummav. Selles on väge ja harmooniat. Mineraal oma kasvamise käigus teeb samuti valikuid. Ta tõmbab ligi teatud elemente ja tõukab endast eemale teisi, saavutades täiuslikkuse, energeetilise puhtuse ja ülima korrastatuse. "Suures osas toimime me inimestena sarnaselt, tõmbame ligi olukordi ja inimesi, mis aitavad meil täiustuda, omandada  selgemat nägemust ja harmooniat. Minu jaoks on mineraalide maailm samuti elus, sest elu läbistab kõike," ütleb Anu.    Mäed kasvatavad alandlikkust    Pärast kõrgkooli lõpetamist pidi Anu saama töökoha Läänemere instituuti, kuid just enne suunamist toimus instituudis koondamine ja ühtäkki Anul enam töökohta polnud. Kuna suunamisel olid paremad õpetajakohad juba ära võetud, oli alles jäänud vaid õpetajakoht Obinitsas, mida isegi geograafidel oli raske kaardilt üles leida. Võib  ette kujutada Anus möllavaid tundeid, sest kunagi oli ta ju mõelnud, et temast ei saa eales õpetajat. Nüüd aga terendas ähmase tulevikuna õpetajaamet kuskil Eestimaa äärealal.  Vahel aga pöördub kõik just selles suunas, mis lõppkokkuvõttes on hetkel parim valik. Viimasel õhtul enne Obinitsa koha vastuvõtmiseks jah-sõna ütlemist helistati Tallinna Reaalkoolist ja pakuti geograafiaõpetaja kohta. Kuna kõik Anu sõbrad olid pealinnas, samuti mägimatkajaid ühendav alpinismiklubi, polnud jaatava vastuse  andmisel mingeid kõhklusi.  Alpinismi juurde sattus Anu samuti juhuslikult. Kuna ta ei pääsenud kohe ülikooli õppima, sõitis ta geograafiks õppiva ja aasta varem alpinismiklubiga liitunud vanema õe asemel Almatõ (tollal Alma-Ata) alpilaagrisse. "Ekstreemsuse vajadus on mul alati olnud. Mäletan muljet, mille jätsid esimeses klassis nähtud mägede pildid, keskkooli ajal tegelesin langevarjuhüpetega," pajatab Anu.  Mägedes matkamine on kaelamurdvalt raske, ohtlik ja vaimustav. Anu ütlust mööda õpetas see  loobuma väärtusetust ja liigsest, hindama elu. "Kogesin alandlikkust, mis kasvab välja harmoonia ja armastuse terviklikust ning ülendavast kogemusest. Oluline on eesmärk, teid on mitu ja need on igaühe jaoks erinevad. Valitud mäetippu võib viia püstloodne kaljumarsruut või aeglaselt looklev kõvasti sissetallatud rada. Sa ise valid tee. Iga samm sellel peaks olema sinu jaoks nauditav. Sa oled hoitud ja sinu elul on kõrgem eesmärk," selgitab ta.    Kividest loovuseni    Anu on tunnustatud matkajuht mägedes ja kõrbetes, kelle kontol on 17 kaugmatka. Oma silmaga on nähtud Pamiir, Suur-Kaukasus, Tjan-Šan, Siber, Koola poolsaare polaarplatood, Mangõšlaki poolsaare kõrbed, Karakumi ja Kõzõlkumi kõrbed, Fani mäed, Valged mäed, Näljastepp, Badhõzi kaitseala, Püreneed, Tatrad jm. Rännukaaslased on olnud tema enda õpilased. "Noored ei võta oma probleeme ja argimuresid seljakotiga kaasa. Olles ise vabad, loovad nad pingevaba õhustiku, kus kõik on hoitud. See võimaldab olla osa  loodusest ja kogeda unustamatuid hetki," kinnitab Anu.  Oma tee otsingud viisid õpetajaametist lahkumiseni, kuid päriselt ei ole ta sellest loobunud. "Minu teine suur kirg astroloogia kõrval on lapsed. Tänapäeva lapsed on niivõrd koormatud kõikvõimalike kohustustega, et neil ei jää aega iseenda jaoks. See oli ka üks põhjus, miks asutasin mullu oma firma Loomislust OÜ, et jagada vabamalt seda, mida olen elu jooksul õppinud. Avasin Tallinna kesklinnas Kivikambri. See on koht, kus lapsed saavad veeta oma koolist  vaba aega, lihtsalt olla või siis meisterdada, joonistada, uurida kivisid ja kivimeid," pajatab Anu, kes on teeninud leiba Tallinnas Kullo huvikeskuse loodusklassi juhataja ja loodusringi juhendajana ning korraldanud Tallinna koolide õpilastele kolm aastat avastusõppel põhinevaid välitunde.     Astrodraama müsteerium    Iga laps on Anu meelest eriline ja andekas. Õppimine ja õpetamine on omavahel lahutamatult seotud. Anu teab, et andmaks lapsele vabadust, peame olema  ise vabad muretsemisest, hirmudest, ootustest. "Just armastus ja usaldus on need töömeetodid, mida lapsed on mulle paljudel koosveedetud aastatel õpetanud. Olen nendele selle eest alati tänulik. See toob endaga rõõmu, rahu ja kerguse," ütleb ta.  Anu kinnitab, et äratundmine ja usaldus, et meiega saab alati juhtuda vaid meie jaoks parim, on sügavama ja teadlikuma elu algus. On vaid vaja õppida iseendalt küsima, usaldama teadmist, mis tuleb läbi sisetunde, mõtte, pildi või otsese sõnumi. Inimeses on  olemas vastused kõikidele küsimustele. Hetkel on parim väljund sellel alal astrodraama - Anu on end Astrostuudioks nimetava grupi liige. "Astrostuudio on grupp inimesi, kes juba üle kolme aasta kord nädalas saab osa ajatust müsteeriumist, et luua tasakaalutusest tasakaalu, leida küsimustele vastused läbi tunnete, visioonide ja mõtete, mis vormuvad imelisteks lahendusteks. See on omalaadne mäng, kus astroloogilise ringi terviklikkus ja sisemine tasakaal loovad võimaluse siseneda läbi rollide energiamaailma ning  muuta loetavaks sõnumid, mis argipäeva toimetustes sageli meieni ei jõua. Siit võib leida vastuseid lahendust ootavatele olukordadele, tupikseisudele, sisemisele rahutusele ja teadmisele, mis on teadvustamiseks valmis," selgitab Anu.  Ta soovitab õppida saatma tulevikku selgeid signaale. Seni kui soov, emotsioon, mõte ja tahe liiguvad igaüks ise radu, on raske mõista isegi korduvaid õppetunde.  Astroloogia aitab mõista oma väljakutseid. Astroloogia abil saab inimene teada kaasatoodud  "sünnimustri", mis igatseb tasakaalu poole. Seal ei ole kirjas saatus, vaid võimaluste ja valikute spekter. Valija on aga inimene ise.